b'\n_START_ARTICLE_\nVytautas Marijo\xc5\xa1ius\n_START_SECTION_\nLietuvoje\n_START_PARAGRAPH_\n1912\xe2\x80\x931919 m. su t\xc4\x97vais gyveno Rusijoje. I\xc5\xa1 prad\xc5\xbei\xc5\xb3 mok\xc4\x97si Jekaterinburgo, o gr\xc4\xaf\xc5\xbe\xc4\x99s \xc4\xaf Lietuv\xc4\x85 \xe2\x80\x93 Tel\xc5\xa1i\xc5\xb3 gimnazijoje. Muzikos pagrindus gavo i\xc5\xa1 t\xc4\x97vo Antano Marijo\xc5\xa1iaus \xe2\x80\x93 muzikos mokytojo ir chorved\xc5\xbeio. 1924\xe2\x80\x931928 m. Klaip\xc4\x97dos konservatorijoje mok\xc4\x97si grie\xc5\xbeti violan\xc4\x8dele, skambinti fortepijonu ir muzikos teorijos. Mokydamasis dirigavo konservatorijos vyr\xc5\xb3 chorui, akompanavo b\xc5\xabsimiesiems dainininkams, prisid\xc4\x97jo prie \xc5\xa0arlio Guno operos \xe2\x80\x9eFaustas\xe2\x80\x9c pastatymo (1928 m.)._NEWLINE_Nuvyk\xc4\x99s \xc4\xaf Kaun\xc4\x85, nuo 1928 m. buvo Valstyb\xc4\x97s teatro operos koncertmeisteris, 1934 m. akompanavo garsiajam rus\xc5\xb3 dainininkui F. \xc5\xa0aliapinui, ne kart\xc4\x85 ir Kiprui Petrauskui. Nuo 1933 m. \xe2\x80\x93 Valstyb\xc4\x97s teatro dirigentas (debiutavo su Nikolajaus Rimskio-Korsakovo opera \xe2\x80\x9ePasaka apie car\xc4\x85 \xc5\xa0aitan\xc4\x85\xe2\x80\x9c, 1938\xe2\x80\x931944 m. \xe2\x80\x93 vyr. dirigentas ir meno vadovas._NEWLINE_1934\xe2\x80\x931935 m. Lietuvos \xc5\xa1vietimo ministerija pasiunt\xc4\x97 tobulintis \xc4\xaf Berlyn\xc4\x85, Prah\xc4\x85, Vien\xc4\x85, Pary\xc5\xbei\xc5\xb3 ir Rom\xc4\x85. 1936\xe2\x80\x931938 m. studijavo dirigavim\xc4\x85 ir muzikos teorij\xc4\x85 Prahos valstybin\xc4\x97je konservatorijoje. 1937 m. su Prahos radiofono simfoniniu orkestru sureng\xc4\x97 pirm\xc4\x85j\xc4\xaf koncert\xc4\x85 \xe2\x80\x93 dirigavo M. K. \xc4\x8ciurlionio , Juozo Gruod\xc5\xbeio ir Juozo Pakalnio k\xc5\xabrinius. Laureatu baig\xc4\x99s Prahos konservatorij\xc4\x85, gavo teis\xc4\x99 diriguoti vien\xc4\x85 vie\xc5\xa1\xc4\x85 koncert\xc4\x85 su radiofono simfoniniu orkestru, o kit\xc4\x85 \xe2\x80\x93 su \xc4\x8cekijos filharmonijos simfoniniu orkestru._NEWLINE_1938\xe2\x80\x931944 m. Valstyb\xc4\x97s teatre pastat\xc4\x97 ir dirigavo apie 20 klasikini\xc5\xb3 oper\xc5\xb3, su simfoniniu orkestru koncertavo Lietuvoje ir Latvijoje. 1940\xe2\x80\x931943 m. Kauno konservatorijoje d\xc4\x97st\xc4\x97 dirigavim\xc4\x85, partit\xc5\xabr\xc5\xb3 skaitym\xc4\x85, vadovavo operos klasei._NEWLINE_Vokie\xc4\x8di\xc5\xb3 okupacijos metais dirigavim\xc4\x85 ir kitas disciplinas d\xc4\x97st\xc4\x97 Vilniaus muzikos mokykloje. 1942 m. Kauno ir Vilniaus menininkams \xc4\xafk\xc5\xabrus muzikin\xc4\xaf teatr\xc4\x85 Vilniuje, dirigavo \xc5\xa1e\xc5\xa1ias klasikines operas. 1942 m. su Berlyno simfoniniu orkestru \xc4\xaf magnetofono juost\xc4\x85 \xc4\xafra\xc5\xa1\xc4\x97 M. K. \xc4\x8ciurlionio simfonin\xc4\x99 poem\xc4\x85 \xe2\x80\x9eMi\xc5\xa1ke\xe2\x80\x9c, Jurgio Karnavi\xc4\x8diaus \xe2\x80\x9eLietuvi\xc5\xa1k\xc4\x85j\xc4\x85 rapsodij\xc4\x85\xe2\x80\x9c ir Juozo Pakalnio \xe2\x80\x9eRomanti\xc5\xa1k\xc4\x85j\xc4\x85 uverti\xc5\xabr\xc4\x85\xe2\x80\x9c.\n_START_SECTION_\nEmigracijoje\n_START_PARAGRAPH_\n1944 m. pasitrauk\xc4\x99s \xc4\xaf Austrij\xc4\x85, nuo 1945 m. vadovavo Auk\xc5\xa1tutin\xc4\x97s Austrijos Lietuvi\xc5\xb3 komitetui, buvo lietuvi\xc5\xb3 \xc4\xafgaliotinis prie JAV karin\xc4\x97s vald\xc5\xbeios Linze ir tremtini\xc5\xb3 stovyklos ved\xc4\x97jas Riede. 1948 m. emigravo \xc4\xaf JAV \xe2\x80\x93 New Britain, CT, 1949 m. gavo vargonininko viet\xc4\x85 \xc5\xa0v. Andriejaus lietuvi\xc5\xb3 parapijoje, vadovavo chorui ir sureng\xc4\x97 koncert\xc5\xb3._NEWLINE_1950 m. i\xc5\xa1laik\xc4\x97 egzaminus Hartt College of Music Hartford, CT, ir ten prad\xc4\x97jo d\xc4\x97styti dirigavim\xc4\x85, partit\xc5\xabr\xc5\xb3 skaitym\xc4\x85 ir vadovauti Harto Jaunimo orkestrui (1958 m. Hartt College inkorpuruotas \xc4\xaf Hartfordo universitet\xc4\x85), 1962 m. gavo profesoriaus mokslin\xc4\xaf vard\xc4\x85, o 1977\xe2\x80\x931983 m. buvo profesorius emeritas._NEWLINE_Su \xc4\xafvairiais JAV simfoniniais orkestrais (neretai jungtiniais) sureng\xc4\x97 nema\xc5\xbea koncert\xc5\xb3 \xc4\x8cikagoje ir kitur, populiarino lietuvi\xc5\xb3 kompozitori\xc5\xb3 k\xc5\xabrinius. 1951, 1954 m. ir 1957 m. dirigavo \xe2\x80\x9eMargu\xc4\x8dio\xe2\x80\x9c surengtus koncertus \xc4\x8cikagoje. Koncertuose skamb\xc4\x97davo klasikin\xc4\x97 ir \xc5\xa1iuolaikin\xc4\x97 muzika._NEWLINE_V. Marijo\xc5\xa1ius daug nusipeln\xc4\x97 \xc4\x8cikagos Lietuvi\xc5\xb3 operai. Dirigavo 6 operas ir 11 spektakli\xc5\xb3: D\xc5\xbeiuzep\xc4\x97s Verdi \xe2\x80\x9eLikimo galia\xe2\x80\x9c (1970 m.) ir \xe2\x80\x9eKauki\xc5\xb3 balius\xe2\x80\x9c (1974 m.), G. Donizetti \xe2\x80\x9eMeil\xc4\x97s eliksyras\xe2\x80\x9c (1975 m.). Jo pastangomis vien 1976 m. buvo pastatytos 3 lietuvi\xc5\xb3 kompozitori\xc5\xb3 operos: Jeronimo Ka\xc4\x8dinsko \xe2\x80\x9eJuodas laivas\xe2\x80\x9c, Juliaus Gaidelio \xe2\x80\x9eGintaro \xc5\xa1aly\xe2\x80\x9c ir Vytauto Marijo\xc5\xa1iaus \xe2\x80\x9ePriesaika\xe2\x80\x9c. Vasaros atostog\xc5\xb3 metu d\xc4\x97st\xc4\x97 dirigavim\xc4\x85 ir vadovavo kameriniam ansambliui tarptautiniame seminare Italijoje._NEWLINE_Nuo 1981 m. buvo American National Music Honor Society Pi Kappa Lambda narys. Tais pa\xc4\x8diais metais Hartfordo universitete (Hartt College) \xc4\xafsteigta metin\xc4\x97 V. Marijo\xc5\xa1iaus vardo dirigavimo stipendija. 1984 m. apdovanotas JAV LB Kult\xc5\xabros tarybos muzikos premija, o u\xc5\xbe \xc4\x8dek\xc5\xb3 muzikos populiarinim\xc4\x85 (ypa\xc4\x8d u\xc5\xbe B. Smetanos operos \xe2\x80\x9eParduotoji nuotaka\xe2\x80\x9c pastatym\xc4\x85 Lietuvoje) gavo \xc4\x8cekoslovakijos \xe2\x80\x9eBaltojo Li\xc5\xabto\xe2\x80\x9c ordin\xc4\x85. 1975 m. V. Marijo\xc5\xa1ius lank\xc4\x97si Lietuvoje, nuo 1983 m. gyveno Putname, ten ir mir\xc4\x97.\n_START_SECTION_\n\xc5\xa0altinis\n_START_PARAGRAPH_\nBoleslovas Zubrickas. Pasaulio lietuvi\xc5\xb3 chorved\xc5\xbeiai: enciklopedinis \xc5\xbeinynas. Vilnius, 1999. Informacijos publikavimui gautas \xc5\xbeodinis autoriaus leidimas.'